U-I-115/07
Natisni
Opravilna št.:
U-I-115/07
Datum odločitve:
11. 12. 2008
ECLI:
ECLI:SI:USRS:2008:U.I.115.07
Akt:
Zakon o zasebnem varovanju (Uradni list RS, št. 126/03 in nasl.) (ZZasV), 36. čl.
Izrek:
Pobuda za začetek postopka za oceno ustavnosti 36. člena Zakona o zasebnem varovanju (Uradni list RS, št. 126/03 in nasl. – ZZasV) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Milorad Tešić, Ljubljana
Datum vloge:
13. 4. 2007
Vrsta odločitve:
sklep
Vrsta rešitve:
zavrženje
Dokument:
US28452
Dokument v PDF obliki:
U-I-115-07.pdf
76 KB
Prenesite datoteko
U-I-115/07-8
11. 12. 2008
SKLEP
Ustavno sodišče je v postopku za preizkus pobude Milorada Tešića, Ljubljana, na seji 11. decembra 2008
sklenilo:
Pobuda za začetek postopka za oceno ustavnosti 36. člena Zakona o zasebnem varovanju (Uradni list RS, št. 126/03 in nasl. – ZZasV) se zavrže.
Obrazložitev
1. Pobudnik izpodbija v izreku tega sklepa navedeno določbo Zakona o zasebnem varovanju (v nadaljevanju ZZasV), ki določa zadržke javnega reda. Odsotnost teh zadržkov je eden izmed osebnih pogojev, ki jih mora izpolnjevati varnostno osebje. Pobudnik očitke usmerja zlasti v drugi odstavek tega člena, po katerem se odločitev o izpolnjevanju pogoja odsotnosti teh zadržkov odloži do pravnomočnosti sodbe ali odločbe, kadar zoper posameznika teče kazenski postopek ali postopek o prekršku z elementi nasilja. Zatrjuje, da je izpodbijana določba v neskladju z 2. in s 27. členom Ustave. Ker ga je policija obravnavala v zvezi s prekrškom, mu Ministrstvo za notranje zadeve ne izda službene izkaznice za opravljanje nalog zasebnega varovanja. Meni, da izpodbijana določba neposredno posega v njegov pravni položaj in pravne interese, saj naj bi se ne mogel zaposliti pri delodajalcu, ki ga želi zaposliti, zato naj bi bil prisiljen iskati drugo službo, s čimer pa naj bi ogrozil preživljanje sebe in družine.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani predpis ne učinkuje neposredno. Zadržki javnega reda se preverijo v postopku izdaje službene izkaznice po ZZasV. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje razloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, 110/07 in OdlUS XVI, 82). Pobudnik ne izkazuje, da bi v postopku izdaje službene izkaznice izčrpal pravna sredstva, ki jih ima na voljo. Iz razlogov, navedenih v citiranem sklepu, zato pobudnik še ne izkazuje pravnega interesa za oceno ustavnosti izpodbijane zakonske določbe. Glede na to je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik